Ehdotus NEUVOSTON ASETUS Euroopan yhteisön ja Kiribatin välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamista koskevan pöytäkirjan mukaisten kalastusmahdollisuuksien jakamisesta /* COM/2012/0466 final - 2012/0227 (NLE) */





PERUSTELUT Komissio on neuvotellut asiaa koskevan neuvoston valtuutuksen[1] perusteella Euroopan unionin puolesta Kiribatin tasavallan kanssa Euroopan yhteisön ja Kiribatin tasavallan väliseen kalastuskumppanuussopimukseen kuuluvan pöytäkirjan uusimisesta. Neuvottelujen tuloksena parafoitiin 3. kesäkuuta 2012 uusi pöytäkirja, joka kattaa kolmen vuoden ajanjakson 16. syyskuuta 2012 alkaen. Tämän pöytäkirjan mukaista kalastusmahdollisuuksien jakamista koskeva menettely aloitetaan samanaikaisesti niiden menettelyjen kanssa, jotka liittyvät uuden pöytäkirjan tekemisestä Euroopan parlamentin hyväksynnän saamisen jälkeen annettavaan neuvoston päätökseen ja mainitun pöytäkirjan allekirjoittamisesta EU:n puolesta ja väliaikaisesta soveltamisesta annettavaan neuvoston päätökseen. Uusi pöytäkirja vastaa kalastuskumppanuussopimuksen tavoitteita. Sopimuksella pyritään vahvistamaan yhteistyötä Euroopan unionin ja Kiribatin tasavallan välillä sekä luomaan kumppanuuspuitteet kestävän kalastuksen politiikan kehittämiselle ja kalavarojen vastuuntuntoiselle hyödyntämiselle Kiribatin talousvyöhykkeellä kummankin sopimuspuolen edun mukaisesti. Sopimuspuolet ovat sopineet tekevänsä yhteistyötä, jonka tavoitteena on panna täytäntöön Kiribatin alakohtainen kalastuspolitiikka, mitä varten ne jatkavat ohjelmia koskevaa poliittista vuoropuhelua. Uuden pöytäkirjan mukainen taloudellinen korvaus, joka on yhteensä 1 325 000 euroa koko ajanjaksolta. Tämä määrä jakautuu seuraavasti: a) 975 000 euron vuosittainen määrä pääsystä Kiribatin talousvyöhykkeelle ja b) 350 000 euron vuosittainen määrä, joka on EU:n Kiribatin kalastuspolitiikan tukemiseksi myöntämä lisärahoitus. Komissio ehdottaa näillä perusteilla, että neuvosto hyväksyisi tämän asetuksen. 2012/0227 (NLE) Ehdotus NEUVOSTON ASETUS Euroopan yhteisön ja Kiribatin välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamista koskevan pöytäkirjan mukaisten kalastusmahdollisuuksien jakamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan, ottaa huomioon Euroopan komission ehdotuksen, sekä katsoo seuraavaa: (1) Neuvosto antoi 23 päivänä heinäkuuta 2007 asetuksen (EY) N:o 893/2007[2] Euroopan yhteisön ja Kiribatin tasavallan välisen kalastuskumppanuussopimuksen tekemisestä. (2) Koska nykyisen pöytäkirjan, jossa vahvistetaan Euroopan yhteisön sekä Kiribatin tasavallan välisessä kalastuskumppanuussopimuksessa määrätyt kalastusmahdollisuudet ja taloudellinen korvaus, jäljempänä ’pöytäkirja’, voimassaolo päättyy 15 päivänä syyskuuta 2012, 3 päivänä kesäkuuta 2012 parafoitiin uusi pöytäkirja. Uudessa pöytäkirjassa määrätään unionin kalastusalusten kalastusmahdollisuuksista Kiribatin vesillä. (3) Neuvosto antoi … päätöksen … 2012[3] uuden pöytäkirjan allekirjoittamisesta ja väliaikaisesta soveltamisesta. (4) Olisi määriteltävä menetelmä kalastusmahdollisuuksien jakamiseksi jäsenvaltioiden kesken uuden pöytäkirjan soveltamisajaksi vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun neuvoston asetuksen (EY) N:o 2371/2002[4] 20 artiklan mukaisesti. (5) Jos ilmenee, että pöytäkirjan nojalla unionille myönnettyjä kalastuslupia tai kalastusmahdollisuuksia ei käytetä täysimääräisesti, komissio ilmoittaa siitä asianomaisille jäsenvaltioille yhteisön kalastusaluksille myönnettävistä luvista kalastustoiminnan harjoittamiseksi yhteisön vesien ulkopuolella ja kolmansien maiden alusten pääsystä yhteisön vesille 29 päivänä syyskuuta 2008 annetun neuvoston asetuksen (EY) N:o 1006/2008[5] 10 artiklan 1 kohdan mukaisesti. Jos jäsenvaltio ei vastaa neuvoston vahvistaman määräajan kuluessa, sen katsotaan vahvistaneen, etteivät sen alukset käytä kalastusmahdollisuuksiaan täysimääräisesti kyseisellä ajanjaksolla. Tämä määräaika olisi vahvistettava. (6) Ottaen huomioon, että nykyisen pöytäkirjan voimassaolo päättyy 15 päivänä syyskuuta 2012 ja että uutta pöytäkirjaa sovelletaan väliaikaisesti 16 päivästä syyskuuta 2012, tätä asetusta olisi sovellettava 16 päivästä syyskuuta 2012, ON HYVÄKSYNYT TÄMÄN ASETUKSEN: 1 artikla 1. Pöytäkirjassa vahvistetut kalastusmahdollisuudet jaetaan jäsenvaltioiden kesken seuraavasti: a) nuotta-alukset: Espanja – 3 alusta Ranska – 1 alus b) pitkäsiima-alukset: Espanja – 3 alusta Portugali 3 – alusta. 2. Asetusta (EY) N:o 1006/2008 sovelletaan, sanotun kuitenkaan rajoittamatta Euroopan yhteisön ja Kiribatin tasavallan välisen kalastuskumppanuussopimuksen soveltamista. 3. Jos 1 kohdassa tarkoitettujen jäsenvaltioiden kalastuslupahakemukset eivät kata pöytäkirjassa vahvistettuja kalastusmahdollisuuksia kokonaan, komissio ottaa asetuksen (EY) N:o 1006/2008 10 artiklan mukaisesti huomioon minkä hyvänsä muun jäsenvaltion kalastuslupahakemukset. 4. Asetuksen (EY) N:o 1006/2008 10 artiklan 1 kohdassa tarkoitetuksi määräajaksi vahvistetaan 10 työpäivää. 2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 16 päivästä syyskuuta 2012. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja [1] Hyväksytty neuvoston 3155. kokouksessa (maatalous ja kalastus) tiistaina 20. maaliskuuta 2012 A-kohtien luettelossa, joka sisältyy asiakirjaan 7707/12. [2] EUVL L 205, 7.8.2007, s. 1. [3] EUVL L …, …, s. Lisätään päätöksen päivämäärä, numero ja EUVL-viite. [4] EYVL L 358, 31.12.2002, s. 59. [5] EUVL L 286, 29.10.2008, s. 33.